**Hallituksen esitys eduskunnalle laiksi varhaiskasvatuslain ja lasten kotihoidon ja yksityisen hoidon tuesta annetun lain muuttamisesta**

Opetus- ja kulttuuriministeriö pyytää lausuntoa hallituksen esityksestä 22.8.2019 mennessä.

**Ammattiliitto Pron keskeiset viestit**

* **Subjektiivinen päivähoito-oikeus on palautettava.**
* **Varhaiskasvatuksen ryhmäkokoja on pienennettävä.**

**Esityksen pääasiallinen sisältö**

Esityksessä ehdotetaan muutettavaksi varhaiskasvatuslakia ja lasten kotihoidon ja yksityisen hoidon tuesta annettua lakia. Varhaiskasvatuslain muutoksella lapselle palautettaisiin subjektiivinen oikeus kokoaikaiseen varhaiskasvatukseen. Vastaava muutos ehdotetaan tehtäväksi myös lasten kotihoidon ja yksityisen hoidon tuesta annetun lain yksityisen hoidon tukea koskevaan sääntelyyn. Yksityisen hoidon tukena maksettaisiin korkeampaa tukea, kun lapsi osallistuu varhaiskasvatukseen kokoaikaisesti. Varhaiskasvatusta järjestettäisiin edelleen osa-aikaisena tai alennettua yksityisen hoidon tukea maksettaisiin, kun lapsi osallistuu esiopetuksen tai perusopetuksen lisäksi järjestettävään varhaiskasvatukseen.

Esitys liittyy valtion vuoden 2020 talousarvioesitykseen ja on tarkoitettu käsiteltäväksi sen yhteydessä. Ehdotetut lait on tarkoitettu tulemaan voimaan 1.8.2020.

**Ammattiliitto Pron lausunto**

Varhaiskasvatustakin tehdyillä muutoksilla rajattiin viime hallituksen toimesta subjektiivista päivähoito-oikeutta 20 tuntiin viikossa silloin, kun toinen vanhemmista hoitaa perheen toista lasta äitiys-, isyys- tai hoitovapaalla tai kotihoidontuella.

Varhaiskasvatusoikeuden rajaaminen liittyi valtiontalouden säästötoimiin. Vastaava rajaus tehtiin yksityisen hoidon tukeen. Korkeamman tuen määrästä päättäminen säädettiin kunnan tehtäväksi. Lisäksi kasvatettiin ryhmäkokoja.

Päätökset laskivat varhaiskasvatuksen laatua ja heikensivät vanhempien mahdollisuuksia työnhakuun, opiskeluun tai työssä käymiseen. Tämä heijastuu erityisesti naisten työmarkkinatilanteeseen. Koska päätökset olivat kuntakohtaisia, ne myös kohtelivat perheitä eri tavalla kunnasta riippuen.

Varhaiskasvatuksen määrän tulee perustua lapsen tarpeeseen ja perheen arvioon, ei lapsen huoltajan perhevapaaseen, opintoihin tai työmarkkina-asemaan.

Pron mielestä esitys lisää lasten ja perheiden yhdenvertaisuutta sekä turvaa yhtäläisen varhaiskasvatuksen saatavuuden lapsen ja perheen asuinpaikasta riippumatta.

Universaalit palvelut edistävät tasa-arvoa ja ehkäisevät syrjäytymistä ja korostavat kaikkien lasten yhdenvertaisuutta vanhempien taustoista ja perheen tilanteesta riippumatta. Perheen määrittelemän tarpeen mukainen oikeus varhaiskasvatukseen myös helpottaa vanhempien työn ja perheen yhteensovittamista.

Pro vaatii myös varhaiskasvatuksen ryhmäkokojen pienentämistä. Hallitusohjelmassa on tästä maininta ja uudistus tulee toteuttaa ensi tilassa.

Ammattiliitto Pro kannattaa hallituksen esitystä.

**Ammattiliitto Pro ry**

Minea Pyykönen Tanja Lehtoranta  
johtaja työympäristö- ja tasa-arvoasiantuntija